भगवान विष्णु स्वयं कहते हैं- घंटा सर्ववाद्यमय है और मुझे सर्वदा प्रिय है। मेरी पूजा के समय उसे बजाने से मनुष्य सौ कोटि यज्ञों का फल प्राप्त करता है। घंटानाद सदा ही करने योग्य है। विशेषतः मेरी पूजा के समय घंटा अवश्य बजाना चाहिए। मृदंग और शंख की ध्वनि तथा प्रणव के उच्चारण के साथ किया हुआ मेरा पूजन मनुष्यों को सदैव मोक्ष प्रदान करने वाला है। मेरे पूजन के समय जो घंटानाद करता है, उसके सौ जन्मों के पाप तत्काल नष्ट हो जाते हैं। जो गरुड़चिन्ह से युक्त घंटा हाथ में लेकर धूप, आरती, स्नान, पूजा और विलेपन के समय मेरे आगे प्रतिदिन बजाता है, वह प्रत्येक उपचार में बजाने के बदले सौ-सौ चान्द्रायण से प्राप्त होने वाले फल को पाता है।